**Goleuni**

**Diarhebion 6:23**

*Mae gorchymyn fel lamp, a dysgeidiaeth fel golau, ac mae cerydd a disgyblaeth yn arwain i fywyd.*

Lamp, golau a bywyd - geiriau sy’n cyfleu darlun positif, gobeithiol pan dyn ni’n dod ar eu traws nhw mewn cyd-destun Cristnogol. *Golau ydy Duw; does dim tywyllwch o gwbl ynddo (1 Ioan 1:5)* felly’r lle gorau i ni fod ydy yn y goleuni! Mae goleuni Duw yn rhoi bywyd, a *hwnnw’n fywyd ar ei orau* (Ioan 10:10).

Os dyn ni eisiau byw yn y goleuni rhaid credu yn Nuw drwy ffydd yn ei fab, Iesu Grist. Dwedodd Iesu mai ef oedd *y ffordd, yr un gwir a'r bywyd. Does neb yn gallu dod i berthynas gyda Duw y Tad ond trwof fi. Os dych chi wedi dod i fy nabod i, byddwch yn nabod fy Nhad hefyd. Yn wir, dych chi yn ei nabod e bellach, ac wedi'i weld.” (Ioan 14:6)*

Sut ydyn ni’n aros yn y goleuni a’i fwynhau i’r eithaf? Wrth fod yn ufudd i orchmynion Duw a byw mewn ffordd sy’n ei blesio. Dyma Salm 19:7-8,

*Mae dysgeidiaeth yr ARGLWYDD yn berffaith —*

*mae'n rhoi bywyd newydd i mi!*

*Mae rheolau yr ARGLWYDD yn glir*

*ac yn gwneud y person mwyaf cyffredin yn ddoeth.*

*Mae cyngor yr ARGLWYDD yn dangos beth sy'n iawn*

*ac yn gwneud y galon yn llawen.*

*Mae arweiniad yr ARGLWYDD yn bur*

*ac yn ein goleuo ni.*

Nid baich i’w cario ydy gorchmynion Duw ond ffordd o fyw sy’n arwain i fywyd newydd, sy’n rhoi doethineb a llawenydd. Fel mae’r Salmydd yn dweud, mae arweiniad yr Arglwydd (sy’n dod trwy ei orchmynion) yn ein goleuni ni.

Os oedden ni mewn tywyllwch, wrth ddilyn gorchmynion a dysgeidiaeth yr Arglwydd fe fyddwn yn byw yng ngwres ei oleuni. Canodd y Salmydd eto yn Salm 119

*O, dw i wrth fy modd hefo dy ddysgeidiaeth di!*

*Dw i'n myfyrio ynddi drwy'r dydd.*

*Mae dy orchmynion di gyda mi bob amser;*

*maen nhw'n fy ngwneud i'n gallach na'm gelynion.*

Mae’r geiriau yn cyfleu ei hapusrwydd a’i lawenydd. Mae e ‘*wrth ei fodd’* gyda’r hyn mae’r Arglwydd yn ei ddysgu. Yn Diarhebion 4 fe ddarllenwn ni fod,

*…llwybr y rhai sy'n byw yn iawn yn ddisglair fel y wawr,*

*ac yn goleuo fwyfwy nes bydd hi'n ganol dydd.*

Y ‘*rhai sy’n byw yn iawn’* ydy’r rhai sy’n ufudd i orchmynion Duw ac maen nhw’n cael eu bendithio gyda mwy a mwy o oleuni Duw yn eu bywydau.

Yn y Beibl cawn wybod beth yw gorchmynion a dysgeidiaeth Duw, e.e. troi cefn ar bechod (Mathew 4:17); dilyn Iesu (Mathew 5:11-12); caru Duw a charu cymydog (Mathew 22: 37-40) a charu ein gelynion (Mathew 5: 44-46) i nodi ond 4!

Rydyn ni i gyd yn methu weithiau. Does neb yn berffaith. Weithiau rydyn ni’n dewis bod yn anufudd, rydyn ni’n gwneud yn groes i’r hyn dŷn ni’n gwybod sy’n iawn. Os ydyn ni’n un o’i blant mi fydd Duw yn ein ceryddu a’n disgyblu\*. Nid am ei fod o’n Dduw cas a chreulon ond am ei fod yn Dduw cariad,

*Mae Duw'n eich trin chi fel ei blant. Pwy glywodd am blentyn sydd ddim yn cael ei ddisgyblu gan ei rieni? Os dych chi ddim yn cael eich disgyblu allwch chi ddim bod yn blant go iawn iddo – mae pob plentyn wedi cael ei ddisgyblu rywbryd!**Pan oedd ein rhieni'n ein disgyblu ni, roedden ni'n eu parchu nhw. Felly oni ddylen ni wrando fwy fyth ar ein Tad ysbrydol, i ni gael byw?**Dydy disgyblaeth byth yn bleserus ar y pryd– ond yn nes ymlaen dŷn ni'n gweld ei fod yn beth da. (Hebreaid 12: 7-11)*

Beth am chwilio drwy’r Testament Newydd am rai o orchmynion Iesu? Beth am ddysgu be sy’n plesio Duw? Os yw *gorchymyn fel lamp, a dysgeidiaeth fel golau*, fe ddylen ni wneud pob ymdrech i ddysgu mwy amdanynt.

Ein Tad, (yn cynnwys aralleiriad o Salm 119:105-111 / Salm 19:7-8)

Fe ganodd y Salmydd fod dy eiriau di yn lamp i'w draed, a’u bod nhw’n goleuo ei lwybr. Helpa ni i ddweud yr un geiriau gydag arddeliad. Roedd e eisiau i ti, O Arglwydd, dderbyn ei offrwm o fawl, a dysgu dy ddeddfau iddo. Ein Tad, nertha ni eto i ddymuno’r un peth a’r Salmydd. Rho awydd ynom i ddysgu dy ddeddfau ac i ddilyn dy orchmynion. Bywyd yn y goleuni yw ein nod, bywyd o berthynas iawn gyda thi drwy gredu mewn ffydd yn dy fab. Helpa ni i fyw bywyd sy’n dy blesio di drwy ufuddhau i’th orchmynion. Mae dy ddysgeidiaeth yn berffaith - mae'n rhoi bywyd newydd i ni! Mae dy reolau yn glir ac yn gwneud y person mwyaf cyffredin yn ddoeth.

Mae dy gyngor yn dangos beth sy'n iawn ac yn gwneud y galon yn llawen. Mae dy arweiniad yn bur ac yn ein goleuo ni. Helpa ni i ddeall dy fod ti wedi rhoi dy fab, y gwir oleuni, er mwyn i bawb sy’n credu ynddo gael bywyd tragwyddol.

Amen.